題陳摶題壁圖
作者：艾性夫
朝代：宋

paragraphs: 長松梢梢老烟霧，瀑泉飛落千丈布。
樹精摇手不敢呵，雅是仙人熟眠處。
睡蛇未死驚起來，風吹野服冠崔嵬。
雙髽窣窣磨老瓦，墨汁湑湑翻莓苔。
一翁擁篲供掃壁，一翁聳膊觀落筆。
欲寫未寫方昂頭，野趣含秋正蕭瑟。
先生壯志神龍驤，欲跨八表提天綱。
市衢呼酒沃俠客，豈肯老死蒼山傍。
忽來馿上聽鳴鏑，中原王氣開皇極。
心事西峰一首詩，真人自在陳橋驛。